b"\n_START_ARTICLE_\nNadia Boulanger\n_START_SECTION_\n\xc5\xbdivljenje in delo\n_START_PARAGRAPH_\nNadia Boulanger je bila rojena v glasbeni dru\xc5\xbeini. Njen o\xc4\x8de Ernest Boulanger je bil skladatelj in profesor petja na Pari\xc5\xa1kem konservatoriju, njena mati Ra\xc3\xafssa (rojena Rozalija Ivanovna Mi\xc5\xa1eckaja) pa je bila pevka. Tudi njena sestra Lili je bila skladateljica._NEWLINE_Nadia je \xc5\xbee kot otrok pokazala zanimanje za glasbo. Pri sedmih letih je neuradno hospitirala na predavanjih Pari\xc5\xa1kega konservatorija in se tudi zasebno u\xc4\x8dila glasbe. Z desetimi leti se je uradno vpisala na konservatorij, kjer sta bila njena profesorja kompozicije Charles-Marie Widor in Gabriel Faur\xc3\xa9._NEWLINE_V \xc4\x8dasu \xc5\xa1tudija se je udele\xc5\xbeila \xc5\xa1tevilnih tekmovanj in prejela nagrade iz harmonije (1903), orgel (1904), pisanja fuge (1904) in klavirske spremljave (1904). Ve\xc4\x8dkrat se je udele\xc5\xbeila tudi tekmovanja Prix de Rome, ki je zmagovalnemu \xc5\xa1tudentu omogo\xc4\x8dilo \xc5\xa1tudij v Rimu. Leta 1908 je povzro\xc4\x8dila \xc5\xa1kandal, ker je namesto zahtevane vokalne fuge oddala instrumentalno delo, zaradi \xc4\x8desar jo je Camille Saint-Sa\xc3\xabns, ki je bil \xc4\x8dlan komisije, \xc5\xbeelel diskvalificirati. Kljub temu se je prebila v finale tekmovanja in se s kantato Sirena (La sir\xc3\xa8ne, 1908) uvrstila na drugo mesto._NEWLINE_Po smrti sestre Lili leta 1918 je postopoma opustila komponiranje, dalje pa je delovala kot profesorica, dirigentka in organistka._NEWLINE_Od leta 1907 je pou\xc4\x8devala klavir in korepetirala na Konservatoriju Femina-Musica. V letih 1920-1939 je bila profesorica harmonije, kontrapunkta, zgodovine glasbe, glasbene analize, orgel in kompozicije na \xc3\x89cole normale de musique v Parizu. Leta 1921 je bila med ustanovnimi \xc4\x8dlani Ameri\xc5\xa1kega konservatorija Fontainebleau, ameri\xc5\xa1kega voja\xc5\xa1ko-glasbenega objekta v dvorcu Fontainebleau, kjer so pou\xc4\x8devali tudi Widor, Maurice Ravel, Sviatoslav Richter, Mstislav Rostropovi\xc4\x8d, Arthur Rubinstein in Leonard Bernstein. Do konca \xc5\xbeivljenja je tudi zasebno pou\xc4\x8devala._NEWLINE_Leta 1923 se za\xc4\x8dne njena korespondenca z Igorjem Stravinskim, s katerim sta ostala v prijateljskih odnosih do njegove smrti._NEWLINE_Na predlog dirigenta Sergea Koussevitzkega ji je Aaron Copland posvetil Simfonijo za orgle in orkester, ki jo je premierno izvedla na koncertni turneji po Zdru\xc5\xbeenih dr\xc5\xbeavah Amerike leta 1925. Po turneji je prejela vabilo za delo na Glasbenem in\xc5\xa1titutu Curtis v Filadelfiji, a ga je morala zaradi skrbi za ostarelo mater zavrniti._NEWLINE_Decembra 1934 je kot dirigentka debitirala na koncertu ob ustanovitvi Pari\xc5\xa1kega filharmoni\xc4\x8dnega orkestra (L'Orchestre philharmonique de Paris). Leta 1936 je imela serijo radijskih predavanj - recitalov na BBC-ju. Ob tej prilo\xc5\xbenosti je tudi kot prva \xc5\xbeenska dirigirala Londonskemu filharmoni\xc4\x8dnemu orkestru. Istega leta je ustanovila vokalno-instrumentalno zasedbo, s katero je posnela \xc5\xa1est plo\xc5\xa1\xc4\x8d Monteverdijevih madrigalov. Leta 1938 je ponovno obiskala Ameriko, kjer je predavala na kolid\xc5\xbeih Radcliffe in Wellesley ter dirigirala Bostonskemu simfoni\xc4\x8dnemu orkestru._NEWLINE_Po nem\xc5\xa1ki okupaciji Francije leta 1940 je emigrirala v ZDA. Leta 1941 je dirigirala Newyor\xc5\xa1kemu filharmoni\xc4\x8dnemu orkestru na slavnostnem gala koncertu ob 50-letnici ameri\xc5\xa1kega delovanja Ignacyja Paderewskega._NEWLINE_Po vojni se je vrnila v Francijo, kjer je nadaljevala s pedago\xc5\xa1kim delom. Leta 1948 je postala ravnateljica Ameri\xc5\xa1kega konservatorija Fontainbleau. Leta 1956 je organizirala glasbo za poroko mona\xc5\xa1kega kneza Rainierja III. in Grace Kelly._NEWLINE_Aktivna je bila skoraj do smrti leta 1979. Pokopana je na pari\xc5\xa1kem Montmartru.\n_START_SECTION_\nU\xc4\x8denci\n_START_PARAGRAPH_\nMed pomembnej\xc5\xa1imi u\xc4\x8denci Nadie Boulanger so naslednji skladatelji, glasbeniki in muzikologi: Gra\xc5\xbcyna Bacewicz, Daniel Barenboim, \xc4\xb0dil Biret, Lili Boulanger, Aaron Copland, Philip Glass, Ralph Kirkpatrick, Dinu Lipatti, \xc3\x81stor Piazzolla, Walter Piston, Virgil Thomson in Narciso Yepes."